途中大熱
作者：孔武仲
朝代：宋

paragraphs: 促促客行遠，悠悠山路長。
南歸當六月，復值此驕陽。
祝融秉炎火，清曉升扶桑。
流焰鍛地精，兀兀馳澗岡。
籃輿如入焙，坐席似探湯。
睛瞳熨不醒，背汗雨洋洋。
否悶幾至死，忍渇尚傍徨。
願借萬里雲，蔚蔚排穹蒼。
護彼三足烏，潜行天中央。
繼之以冷風，淅淅吹衣裳。
豈獨一身輕，與物共清凉。